# חקר התנהגות ציפורים מקרוב ומרחוק - רקע ראשוני וכיווני חקר

התנהגותם של בעלי חיים עוררה את סקרנותם של בני אדם מאז ומתמיד, אבל רק במאתיים השנים האחרונות התחוללה התקדמות משמעותית בהבנתה. תחת הכותרת התנהגות ציפורים נכללות כלל ההתנהגויות הדרושות לאספקת צרכי הקיום – שיחור מזון, אכילה, שתיה, ניקיון, הגנה, לינה, תנועה, נדידה, תקשורת, השמעת קולות, חיזור ורביה. חלק מההתנהגויות באות לידי ביטוי ביחסי הגומלין בתוך המין, כולל התנהגות חברתית, וחלקן בין מינים שונים, כולל יחסי גומלין בין טורף לנטרף. כל ההתנהגויות הנ"ל מהוות מרכיב חיוני בהישרדותם של הציפורים. אי לכך לחקר התנהגות ציפורים חשיבות רבה בשמירה על הציפורים והטבע.

החוקרים פורצי הדרך בתחום ההתנהגות היו קרל פון פריש האוסטרי 'מפענח שפת הדבורים', שבתצפיותיו בהתנהגות דבורי הדבש בכוורת שקופה גילה את השיטה שבה הן מתקשרות ומודיעות זו לזו על הכיוון והמרחק שבו מצויים הפרחים שמהם הן הביאו צוף ואבקה. קונרד לורנץ האוסטרי, גילה בתצפיותיו על אווזים וברווזים את תופעת "ההחתמה" בעופות ואמוץ זהבי הישראלי, במחקרו על הזנבנים בשמורת שיזף בישראל, המציא את 'תיאוריית ההכבדה' המסבירה תכונות והתנהגויות רבות של יצורים חיים, שלא היה להן הסבר נאות קודם לכן.

הבנת ההתנהגויות של בעלי חיים בכלל וציפורים בפרט יכולה לשמש לאדם כלי להגנת הציפורים מחד ולשימוש בציפורים לתועלת האדם מאידך, כדוגמת השימוש בבזים ותנשמות כמדבירים ביולוגיים.

לכל בעל חיים יש דפוסי התנהגות משלו. כדי לבצע מחקר על דפוסי התנהגויות של ציפורים יש קודם לזהותן ולקרוא להן בשם. לשם כך, יש לבצע מספר תצפיות פתוחות ולתאר כל התנהגות שרואים. על סמך תצפיות אלו ניתן להגדיר את שמות ההתנהגויות ולבצע תצפיות ממוקדות יותר על ההתנהגויות שבוחרים. היעזרו בלימנוד "שפת ההתבוננות" בציפורים.

[תנשמות כמדבירים ביולוגיים](https://www.youtube.com/watch?v=Ps4s7kqnM0I) (מוטי צ'רטר)

[האכלת צאצאים בקן על ידי זוג עקב עיטי](https://www.youtube.com/watch?v=1Uo1NSymfDU) (דרך מצלמת אונליין)

[יש נשר בשמים](https://www.youtube.com/watch?v=djMHhTZLzz4) (אייל ברטוב)

מחקרי התנהגות מבוססים על תצפיות וניסויים שנערכים על תופעות התנהגותיות מעוררות ענין מחקרי. תצפית התנהגות יכולות להיות תצפית תיאורית איכותנית של כל מה שניתן לראות, או תצפית כמותית על שכיחות ההתנהגויות, ממוקדות בתנאים ובמועדים מסוימים. יש ניסויים על התנהגויות שנעשות במערכות בהן החוקר מתערב ויוצר תנאים מתאימים למעקב ממוקד אחר התנהגויות נבחרות.

**בעבודות חקר של תלמידים על התנהגויות ציפורים,** מעניין לחקור התנהגויות גם בתצפית מקרוב בעזרת משקפת וגם בתצפית מרחוק באמצעות מצלמות אונליין.
**כמה דוגמאות שמעניין לחקור על התנהגות ציפורים:**

התנהגות ציפורים במהלך שיחור מזון ובזמן אכילה
התנהגות ציפורים ב[תחנות האכלה](https://www.youtube.com/watch?v=5SCYITrBMn4) (כולל שימוש אפשרי במצלמות אונליין)
התנהגות ציפורים [בלינה מקובצת](http://www.yardbirdsil.info/daf/roosting/roosting%20site.htm)

התנהגות ציפורים [בעונת הקינון](http://www.yardbirdsil.info/daf/courtship/courtship.htm) (כולל שימוש אפשרי במצלמות אונליין)
יחסי גומלין והתנהגויות חברתיות בתוך המין, לדוגמא [עורבים](https://www.youtube.com/watch?v=GMf7Ti__z2o), [יונים](https://www.youtube.com/watch?v=ZN34uWCmVKY), [דררות](https://www.youtube.com/watch?v=ydhD1odDYyA), [זנבנים](https://www.youtube.com/watch?v=_YG0wa1V_Yc).

יחסי גומלין בין ציפורים פולשות למינים מקומיים, לדוגמא [מאינות נגד בזים אדומים](https://www.youtube.com/watch?v=Gs1U-KYtSco)